Ετήσια έκθεση σχετικά με την ΕΚΑΧ

για το οικονομικό έτος 1999, συνοδευόμενη από την απάντηση της Επιτροπής

[άρθρο 45 Γ, παράγραφος 4, της συνθήκης ΕΚΑΧ και άρθρο 88 του δημοσιονομικού κανονισμού της 21ης Δεκεμβρίου 1977, όπως τροποποιήθηκε τελευταία από τον κανονισμό (ΕΚ, ΕΚΑΧ, Ευρατόμ) αριθ. 2673/1999 του Συμβουλίου, της 13ης Δεκεμβρίου 1999]

(2000/C 347/01)

ΠΙΝΑΚΑΣ ΠΕΡΙΕΧΟΜΕΝΩΝ

>ΘΕΣΗ ΠΙΝΑΚΑ>

ΦΕΡΕΓΓΥΟΤΗΤΑ ΤΗΣ ΕΚΑΧ ΚΑΙ ΕΞΕΛΙΞΗ ΤΩΝ ΚΥΡΙΩΝ ΔΡΑΣΤΗΡΙΟΤΗΤΩΝ ΤΗΣ

Εισαγωγή

1. Η φερεγγυότητα της ΕΚΑΧ λαμβάνει ιδιαίτερη σημασία, ιδίως για τους εξής λόγους:

α) εξαιρουμένης μιας οριακής δραστηριότητας δανειοδότησης από ίδια κεφάλαια, τα δάνεια που χορηγεί η ΕΚΑΧ χρηματοδοτούνται με τη σύναψη τραπεζικών δανείων ή με εκδόσεις ομολογιών. Επομένως, είναι σημαντικό η ΕΚΑΧ να κατατάσσεται, στο πλαίσιο των κεφαλαιαγορών, στην υψηλότερη δυνατή βαθμίδα, γεγονός που απαιτεί φερεγγυότητα σε πολύ μεγάλο βαθμό·

β) τα χορηγούμενα δάνεια της ΕΚΑΧ αντιστηρίζονται, στην πλειονότητά τους, στα αντίστοιχα συναπτόμενα δάνεια, όσον αφορά τα επιτόκια, τα νομίσματα και τις προθεσμίες. Κατά συνέπεια, ο κύριος τραπεζικός κίνδυνος σχετίζεται με τη μη είσπραξη των δανείων·

γ) εφόσον το 2002 λήγει η περίοδος ισχύος της συνθήκης των Παρισίων, βάσει της οποίας ιδρύθηκε η ΕΚΑΧ, πρέπει να δοθεί προσοχή στην εξέλιξη των ιδίων κεφαλαίων που είναι αναγκαία για την εξασφάλιση της φερεγγυότητας της ΕΚΑΧ μέχρι τη λήξη της ισχύος της συνθήκης και, στη συνέχεια, πέραν αυτής προκειμένου να εξασφαλιστεί η εξυπηρέτηση των συναφθέντων δανείων που απομένουν.

Φερεγγυότητα της ΕΚΑΧ

Συντελεστής φερεγγυότητας

2. Από το 1994 και εξής, το κύριο μέσον που χρησιμοποιείται για την ανάλυση της φερεγγυότητας της ΕΚΑΧ είναι ο συντελεστής που προβλέπει η οδηγία 89/647/ΕΟΚ του Συμβουλίου(1). Ο παρονομαστής αυτού του συντελεστή περιλαμβάνει τα στοιχεία ενεργητικού και εκτός ισολογισμού, σταθμισμένα σύμφωνα με τις ενδείξεις που προβλέπονται στην οδηγία. Τα στοιχεία που περιέλαβε η Επιτροπή στον αριθμητή είναι το Ταμείο Εγγυήσεων και το μη διατεθέν αποτέλεσμα (βλέπε πίνακα 1). Ο ορισμός των ιδίων κεφαλαίων που χρησιμοποιείται για τον υπολογισμό του συντελεστή φερεγγυότητας είναι το αποτέλεσμα ερμηνείας της οδηγίας που αντιστοιχεί, στην πράξη, σε επαρκώς συνετή αξιολόγηση.

3. Η Επιτροπή αποφάσισε να προβεί σε αναμόρφωση της δανειοληπτικής/δανειοδοτικής πολιτικής της ενόψει της λήξης της ισχύος της συνθήκης ΕΚΑΧ το 2002(2). Κατά τη λήξη της ισχύος της συνθήκης ΕΚΑΧ, υπολογίζει να φθάσει σε επίπεδο αποθεματικού ίσο με το 100 % των δανείων που εξακολουθούν να εκκρεμούν και δεν τυγχάνουν κρατικής εγγύησης(3). Εξάλλου, ο συντελεστής φερεγγυότητας (σχέση μεταξύ των αποθεματικών και των στοιχείων ενεργητικού σταθμισμένων στο επίπεδο κινδύνου τους) αυξάνεται προοδευτικά και από 32,8 % στις 31 Δεκεμβρίου 1998 έφθασε σε 37,8 % στις 31 Δεκεμβρίου 1999. Όπως συνέβη και κατά το προηγούμενο έτος, η εξέλιξη αυτή οφείλεται στην αύξηση του Ταμείου Εγγυήσεων (+ 4 %) και, κυρίως, στη μείωση του ανεξόφλητου υπολοίπου των δανείων που χορηγήθηκαν σε τραπεζικά ιδρύματα.

Πρόβλεψη για μεγάλα χρηματοδοτικά ανοίγματα

4. Σύμφωνα με την οδηγία 92/121/ΕΟΚ του Συμβουλίου, σχετικά με την εποπτεία και τον έλεγχο των μεγάλων χρηματοδοτικών ανοιγμάτων των πιστωτικών ιδρυμάτων(4), η Επιτροπή προέβη το 1995 στη σύσταση πρόβλεψης για μεγάλα χρηματοδοτικά ανοίγματα, το ποσό της οποίας υπολογίζεται σε συνάρτηση με τις υπερβάσεις των δύο ορίων που προβλέπει το παράρτημα VI της οδηγίας 93/6/ΕΟΚ του Συμβουλίου(5). Το ποσό αυτής της πρόβλεψης από 23 εκατομμύρια ευρώ στις 31 Δεκεμβρίου 1998 αυξήθηκε, στις 31 Δεκεμβρίου 1999, σε 18 εκατομμύρια ευρώ. Αυτή η εξέλιξη οφείλεται στη μείωση των σχετικών στοιχείων ενεργητικού, λόγω αποπληρωμών που σημειώθηκαν το 1999. Μολονότι, από νομική πλευρά, αυτή η οδηγία δεν εφαρμόζεται στην ΕΚΑΧ, η τήρηση των διατάξεών της αποτελεί ένδειξη της εφαρμογής συνετής πολιτικής σχετικά με τις υπερβάσεις που απορρέουν από παρελθούσες πράξεις.

Εξέλιξη της χρησιμοποίησης των κεφαλαίων και των πόρων της ΕΚΑΧ

5. Με την προοπτική της λήξης ισχύος της συνθήκης ΕΚΑΧ, οι αναλήψεις υποχρεώσεων του επιχειρησιακού προϋπολογισμού της ΕΚΑΧ (ΕΠΕ), εξακολούθησαν να σημειώνουν μείωση το 1999 (- 8,4 εκατομμύρια ευρώ, βλέπε πίνακα 2), πιο περιορισμένη όμως από ό, τι το 1998. Για δεύτερο κατά συνέχεια έτος, οι δαπάνες του προϋπολογισμού ήταν αισθητά χαμηλότερες από τις προβλέψεις, κατά 27,4 % το 1998 και 23 % το 1999. Αυτές οι αποκλίσεις οφείλονται, ιδίως, στο γεγονός ότι οι πραγματικές ανάγκες, όσον αφορά τις ενισχύσεις επαναπροσαρμογής, αποδείχθηκε ότι ήταν αισθητά χαμηλότερες από τις προβλέψεις (30 % το 1998 και 50 % το 1999).

6. Όσον αφορά τους πόρους, εξακολούθησαν να σημειώνουν μείωση το 1999 (- 28,3 εκατομμύρια ευρώ), μικρότερη όμως από ό, τι το 1998. Αυτή η μείωση οφείλεται, κυρίως, στην αντιστάθμιση δύο παραγόντων:αφενός, της αύξησης του αποτελέσματος των μη προϋπολογιστικών πράξεων (+ 13,3 εκατομμύρια ευρώ) και, αφετέρου, της μείωσης των ακυρώσεων αναλήψεων υποχρεώσεων (- 48,8 εκατομμύρια ευρώ). Εξάλλου, πρέπει να τονιστεί ότι, παρά το γεγονός ότι οι ακυρώσεις υπερέβησαν τις προβλέψεις, πολλές από αυτές έπρεπε να είχαν σημειωθεί το 1999 (βλέπε σημείο 17).

7. Για τέταρτο κατά σειρά έτος η δραστηριότητα του προϋπολογισμού ήταν πλεονασματική, γεγονός που επέτρεψε στο Ταμείο Εγγυήσεων να φθάσει τα 553 εκατομμύρια ευρώ (+ 23 εκατομμύρια ευρώ) και η πρόβλεψη για τη χρηματοδότηση του ΕΠΕ να φθάσει σε 393 εκατομμύρια ευρώ (+ 13 εκατομμύρια ευρώ, βλέπε πίνακες 1και 3). Στις 31 Δεκεμβρίου 1999, αυτή η πρόβλεψη φαίνεται ότι υπερέβαινε κατά πολύ τις ανάγκες που είχε προβλέψει η Επιτροπή για την περίοδο 2000 - 2002, δηλαδή τα 240 εκατομμύρια ευρώ(6).

Εξέλιξη του ισολογισμού της ΕΚΑΧ

8. Το σύνολο του ισολογισμού της ΕΚΑΧ μειώθηκε κατά 539 εκατομμύρια ευρώ (δηλαδή κατά 10,7 %) μεταξύ της 31ης Δεκεμβρίου 1998 και της 31ης Δεκεμβρίου 1999 (βλέπε πίνακα 4). Αυτή η μείωση οφείλεται, κυρίως, στην ελάττωση του ανεξόφλητου υπολοίπου των δανείων που χορηγήθηκαν από κεφάλαια δανεισμού: κατά το οικονομικό έτος 1999, περιήλθαν στην ΕΚΑΧ 463,5 εκατομμύρια ευρώ ως αποπληρωμή χορηγηθέντων δανείων, ενώ η ίδια δεν χορήγησε κανένα δάνειο.

9. Τα ταμειακά διαθέσιμα, τα οποία στις 31 Δεκεμβρίου 1999 αντιστοιχούσαν στο 41,1 % του ενεργητικού της ΕΚΑΧ, αντιπροσωπεύουν τη δεύτερη σε μέγεθος θέση μετά τα χορηγούμενα δάνεια. Οι σχετικοί λογαριασμοί καθώς και τα αντισταθμιστικά στοιχεία τους στο παθητικό παρουσιάζονται στον πίνακα 4.

Συμπέρασμα

10. Η προϋπολογιστική δραστηριότητα του οικονομικού έτους 1999 υπήρξε πλεονασματική για τέταρτο κατά σειρά έτος, χάρη στις ακυρώσεις αναλήψεων υποχρεώσεων και στην υποεκτέλεση των δαπανών του προϋπολογισμού, κυρίως των ενισχύσεων επαναπροσαρμογής. Αυτό το πλεόνασμα έδωσε στην ΕΚΑΧ τη δυνατότητα να ενισχύσει αισθητά τη φερεγγυότητά της και να πραγματοποιήσει τις αναγκαίες προβλέψεις και διορθώσεις αξίας.

ΠΑΡΑΚΟΛΟΥΘΗΣΗ ΠΡΟΓΕΝΕΣΤΕΡΩΝ ΠΑΡΑΤΗΡΗΣΕΩΝ

11. Η εξέταση της συνέχειας που έδωσε η Επιτροπή στις παρατηρήσεις που διατυπώθηκαν στις προηγούμενες ετήσιες εκθέσεις του Συνεδρίου αποτελεί αφορμή για τη διατύπωση των παρακάτω παρατηρήσεων. Οι παρατηρήσεις αυτές δεν θέτουν υπό αμφισβήτηση τη δήλωση αξιοπιστίας σχετικά με τις οικονομικές καταστάσεις της ΕΚΑΧ της 31ης Δεκεμβρίου 1999 (βλέπε σημείο 23).

Χορηγούμενα δάνεια στους υπαλλήλους

12. Το Συνέδριο, στις ετήσιες εκθέσεις του σχετικά με την ΕΚΑΧ για τα οικονομικά έτη 1981 και 1991(7), είχε διατυπώσει την παρατήρηση ότι οι λογαριασμοί των δανείων που χορηγήθηκαν στους υπαλλήλους είχαν καταρτιστεί βάσει κατ' εκτίμηση και όχι βάσει πραγματικού υπολογισμού. Η Επιτροπή απάντησε, και στις δύο περιπτώσεις, ότι τα προβλήματα προσωπικού και πληροφορικής, που αποτελούσαν την απαρχή αυτών των δυσλειτουργιών, είχαν επιλυθεί. Το 1999, αυτοί οι λογαριασμοί καταρτίστηκαν εκ νέου βάσει κατ' εκτίμηση υπολογισμού.

Απόδοση των ταμειακών διαθεσίμων

13. Η ΕΚΑΧ έχει στην κατοχή της σημαντικό όγκο ταμειακών διαθεσίμων, κύρια αντισταθμιστικά στοιχεία των οποίων αποτελούν τα αποθεματικά (εγγυητικά κεφάλαια και διαθέσιμα μέρη του ειδικού αποθεματικού και του πρώην ταμείου συντάξεων), οι αναλήψεις υποχρεώσεων του ΕΠΕ, οι προβλέψεις για τη χρηματοδότηση των μελλοντικών ΕΠΕ, οι προβλέψεις για διόρθωση της αξίας των απαιτήσεων και τα ανεξόφλητα υπόλοιπα συναφθέντων δανείων που αντιστηρίζονται στα χορηγηθέντα δάνεια που έχουν προεξοφληθεί. Καθένα από τα αντισταθμιστικά αυτά στοιχεία αποτελείται από κεφάλαιο (δηλαδή αποθεματικό νομισματικών αξιών) που έχει συσταθεί για την αντιμετώπιση συγκεκριμένων αναγκών(8). Στον πίνακα 5 παρουσιάζεται η κατάσταση αυτών των κεφαλαίων στις 31 Δεκεμβρίου 1999.

14. Οι εσωτερικοί κανόνες της Επιτροπής ορίζουν ότι η διαχείριση των ταμειακών διαθεσίμων πρέπει να διαπνέεται από τη σύνεση που διακρίνει τους παραδοσιακούς κανόνες, δηλαδή να αποσκοπεί στη μείωση των κινδύνων και να εξασφαλίζει ρευστότητα σε βαθμό που να ανταποκρίνεται στις αναλήψεις υποχρεώσεων, επιτυγχάνοντας συγχρόνως ικανοποιητική απόδοση των επενδύσεων. Κατ' αυτό τον τρόπο, οι κερδοσκοπικές πράξεις παρεμποδίζονται, η φερεγγυότητα των αντισταθμιστικών στοιχείων πρέπει να είναι ικανοποιητική και τα κεφάλαια να επενδύονται είτε σε διαπραγματεύσιμες ομολογίες είτε σε τραπεζικές καταθέσεις ή άλλες βραχυπρόθεσμες μορφές επένδυσης.

15. Η επενδυτική πολιτική καθορίζεται από επιτροπή διαχείρισης και έχει ως στόχο την κάλυψη των κατ' εκτίμηση υπολογιζόμενων ταμειακών αναγκών. Το Συνέδριο συνιστά να περιλαμβάνονται στην ετήσια έκθεση της ΕΚΑΧ όλες οι αναγκαίες πληροφορίες που καθιστούν δυνατή την εκτίμηση της οικονομικής απόδοσης της διαχείρισης αυτών των ταμειακών διαθεσίμων σε συνάρτηση με τις ανάγκες της αγοράς.

Ακύρωση των αδρανών αναλήψεων υποχρεώσεων

16. Οι εσωτερικοί κανόνες της Επιτροπής σχετικά με την κατάρτιση και την εκτέλεση του επιχειρησιακού προϋπολογισμού της ΕΚΑΧ, προβλέπουν την ακύρωση των αναλήψεων υποχρεώσεων του προϋπολογισμού όταν έχουν παύσει να υφίστανται οι σχετικές νομικές δεσμεύσεις. Κατ' αυτόν τον τρόπο, τα αντίστοιχα ποσά καθίστανται διαθέσιμα ως έσοδα του τρέχοντος οικονομικού έτους.

17. Όμως, με τους ελέγχους του Συνεδρίου σχετικά με τις αναλήψεις υποχρεώσεων του προϋπολογισμού στις 31 Δεκεμβρίου 1999 σχετικά με τις επιδοτήσεις επιτοκίου αποκαλύφθηκε ότι υπήρχαν σημαντικά ποσά προς ακύρωση. Πρόκειται για τις περισσότερες από τις αναλήψεις υποχρεώσεων που είχαν δημιουργηθεί μεταξύ του 1989 και του 1992, οι οποίες ανέρχονταν συνολικά σε 26,1 εκατομμύρια ευρώ. Το Συνέδριο λαμβάνει υπό σημείωση τα διορθωτικά μέτρα που έλαβε η Επιτροπή, τα οποία κατά τη διάρκεια του οικονομικού έτους 2000 συνεπήχθησαν την ακύρωση του 90 % αυτών των αναλήψεων υποχρεώσεων, δηλαδή ποσού 23,5 εκατομμυρίων ευρώ.

Επιστροφή των παρακρατούμενων φόρων

18. Στον ισολογισμό της ΕΚΑΧ της 31ης Δεκεμβρίου 1999, εμφαίνεται απαίτηση ύψους 2,4 εκατομμυρίων ευρώ, σχετικά με τρεις αιτήσεις που αφορούσαν τους φόρους που είχαν παρακρατηθεί από το Μάρτιο του 1989 έως τον Ιούνιο του 1996. Αυτές οι τρεις αιτήσεις διαβιβάστηκαν με μέση καθυστέρηση έξι ετών και ενός μηνός. Λόγω της καθυστέρησης αυτής, η ΕΚΑΧ υπέστη τις συνέπειες διαφυγόντος κέρδους λόγω της μη είσπραξης των νόμιμων τόκων.

ΔΗΛΩΣΗ ΑΞΙΟΠΙΣΤΙΑΣ ΣΧΕΤΙΚΑ ΜΕ ΤΗΝ ΕΚΑΧ

19. Σύμφωνα με το άρθρο 45 Γ της συνθήκης για την ίδρυση της Ευρωπαϊκής Κοινότητας Άνθρακα και Χάλυβα (ΕΚΑΧ), το Συνέδριο εξέτασε τους λογαριασμούς της ΕΚΑΧ, προκειμένου να προβεί σε δήλωση, προς το Ευρωπαϊκό Κοινοβούλιο και το Συμβούλιο, σχετικά με την αξιοπιστία των λογαριασμών καθώς και τη νομιμότητα και κανονικότητα των υποκειμένων πράξεων.

20. Οι σχετικοί λογαριασμοί αποτελούνται από τις οικονομικές καταστάσεις της ΕΚΑΧ στις 31 Δεκεμβρίου 1999, που καταρτίστηκαν με ευθύνη της Επιτροπής και δημοσιεύθηκαν στην Επίσημη Εφημερίδα των Ευρωπαϊκών Κοινοτήτων(9).

21. Το Συνέδριο, στην έκθεση που κατάρτισε για τις οικονομικές καταστάσεις της ΕΚΑΧ στις 31 Δεκεμβρίου 1999(10), έκθεση που αντιστοιχεί στη δήλωση σχετικά με την αξιοπιστία των λογαριασμών, η οποία δημοσιεύθηκε μαζί με τις σχετικές οικονομικές καταστάσεις, καταλήγει στο συμπέρασμα ότι οι εν λόγω λογαριασμοί "παρουσιάζουν πιστή εικόνα των περιουσιακών στοιχείων και της δημοσιονομικής κατάστασης της Ευρωπαϊκής Κοινότητας Άνθρακα και Χάλυβα στις 31 Δεκεμβρίου 1999, καθώς και του αποτελέσματος των πράξεών της για το οικονομικό έτος που έκλεισε κατά την ίδια ημερομηνία".

22. Εξάλλου, το Συνέδριο, προκειμένου να βεβαιωθεί για τη νομιμότητα και κανονικότητα των υποκειμένων στους λογαριασμούς της ΕΚΑΧ πράξεων σχετικά με το οικονομικό έτος 1999, διενέργησε τους ελέγχους του σύμφωνα με τα γενικώς παραδεκτά στο διεθνές επίπεδο ελεγκτικά πρότυπα. Συγκεκριμένα, βασίστηκε στην ανάλυση των συστημάτων καθώς και στους δειγματοληπτικούς ελέγχους που πραγματοποιήθηκαν.

23. Κατά τη γνώμη του Συνεδρίου, διασφαλίζεται επαρκώς τόσο η νομιμότητα όσο και η κανονικότητα του συνόλου των πράξεων.

Η παρούσα έκθεση εγκρίθηκε από το Ελεγκτικό Συνέδριο στο Λουξεμβούργο κατά τη συνεδρίασή του της 11ης και 12ης Οκτωβρίου 2000.

Για το Ελεγκτικό Συνέδριο

Jan O. Karlsson

Πρόεδρος

(1) Οδηγία 89/647/ΕΟΚ του Συμβουλίου, της 18ης Δεκεμβρίου 1989, σχετικά με το συντελεστή φερεγγυότητας των πιστωτικών ιδρυμάτων (ΕΕ L 386 της 30.12.1989, σ. 14).

(2) Αναμόρφωση της "δανειοληπτικής/δανειοδοτικής" πολιτικής ενόψει της λήξης ισχύος της συνθήκης (23 Ιουλίου 2002) (ΕΕ C 175 της 28.6.1994, σ. 5).

(3) Θέματα σχετιζόμενα με τη λήξη της ισχύος της συνθήκης ΕΚΑΧ - χρηματοπιστωτικές δραστηριότητες [PV (96) 1306]. Συζήτηση βάσει των εγγράφων SEC (96) 1492 έως/3.

(4) Οδηγία 92/121/ΕΟΚ του Συμβουλίου, της 21ης Δεκεμβρίου 1992, σχετικά με την εποπτεία και τον έλεγχο των μεγάλων χρηματοδοτικών ανοιγμάτων των πιστωτικών ιδρυμάτων (ΕΕ L 29 της 5.2.1993, σ.1).

(5) Οδηγία 93/6/ΕΟΚ του Συμβουλίου, της 15ης Μαρτίου 1993, σχετικά με την επάρκεια των ιδίων κεφαλαίων των επιχειρήσεων επενδύσεων και των πιστωτικών ιδρυμάτων (ΕΕ L 141 της 11.6.1993, σ. 1).

(6) Υποθετικό διάγραμμα ΕΚΑΧ 2002 έκδοση 9, παράρτημα I του σχεδίου επιχειρησιακού προϋπολογισμού της ΕΚΑΧ για το 2000 [έγγραφο SEC(1999) 803 τελικό της 9ης Ιουνίου 1999].

(7) Σημείο 2.3.3.2, Λογιστική, της ετήσιας έκθεσης για το 1981 (σ. 28) και σημείο 1.7 της ετήσιας έκθεσης για το 1991 (σ. 12). Αυτές οι εκθέσεις δεν έχουν δημοσιευθεί στην Επίσημη Εφημερίδα, είναι όμως διαθέσιμες στη γραμματεία του Ευρωπαϊκού Ελεγκτικού Συνεδρίου.

(8) Για ανάλυση των αποθεματικών κεφαλαίων της ΕΚΑΧ, βλέπε ετήσιες εκθέσεις του Ελεγκτικού Συνεδρίου σχετικά με την ΕΚΑΧ για τα οικονομικά έτη 1992 (σημεία 1.30 - 1.33) και 1991 (παράρτημα I), που είναι διαθέσιμες στη γραμματεία του Ευρωπαϊκού Ελεγκτικού Συνεδρίου.

(9) Οικονομικές καταστάσεις της ΕΚΑΧ της 31ης Δεκεμβρίου 1999 (ΕΕ C 281 της 4.10.2000 σ. 5).

(10) Έκθεση για τις οικονομικές καταστάσεις της ΕΚΑΧ της 31ης Δεκεμβρίου 1999 (ΕΕ C 281 της 4.10.2000 σ. 5).

Πίνακας 1

Εξέλιξη των ιδίων κεφαλαίων της ΕΚΑΧ το 1999

>ΘΕΣΗ ΠΙΝΑΚΑ>

Πίνακας 2

Εξέλιξη σχετικά με τη χρήση των κεφαλαίων και των πόρων από το 1992 έως το 1999

>ΘΕΣΗ ΠΙΝΑΚΑ>

Πίνακας 3

Κινήσεις που σημειώθηκαν στην πρόβλεψη για τη χρηματοδότηση του επιχειρησιακού προϋπολογισμού της της ΕΚΑΧ (ΕΠΕ) κατά το 1999

>ΘΕΣΗ ΠΙΝΑΚΑ>

Πίνακας 4

Εξέλιξη του συνοπτικού ισολογισμού της ΕΚΑΧ πριν από τη διάθεση του αποτελέσματος, μεταξύ της 31ης Δεκεμβρίου 1998 και της 31ης Δεκεμβρίου 1999

>ΘΕΣΗ ΠΙΝΑΚΑ>

Πίνακας 5

Εξέλιξη των ρευστοποιήσιμων στοιχείων της ΕΚΑΧ και των εξισωτικών μεγεθών τους, μεταξύ της 31ης Δεκεμβρίου 1998 και της 31ης Δεκεμβρίου 1999

>ΘΕΣΗ ΠΙΝΑΚΑ>

Απαντηση της επιτροπης

ΠΑΡΑΚΟΛΟΥΘΗΣΗ ΠΡΟΓΕΝΕΣΤΕΡΩΝ ΠΑΡΑΤΗΡΗΣΕΩΝ

Χορηγούμενα δάνεια στους υπαλλήλους

12. Η Επιτροπή επισημαίνει ότι οι λογαριασμοί είναι εκ νέου εντάξει από τον Ιούλιο 2000.

Απόδοση των ταμιακών διαθεσίμων

15. Από το προσεχές οικονομικό έτος, η Επιτροπή θα αναφέρει στον ετήσιο λογαριασμό της ΕΚΑΧ το μέσο συντελεστή απόδοσης των κεφαλαίων των ταμειακών διαθεσίμων.

Επιστροφή των παρακρατούμενων φόρων

18. Η Επιτροπή αναγνωρίζει ότι οι εν λόγω τρεις καθυστερημένες αιτήσεις επιστροφής είχαν ως συνέπεια διαφυγόντα κέρδη λόγω της μη είσπραξης των νόμιμων τόκων. Εντούτοις, εφίσταται η προσοχή στο παρακρατούμενων φόρων είχαν υποβληθεί σε εύθετο χρόνο. Μετά από διεξοδικό έλεγχο από τις υπηρεσίες της Επιτροπής διαπιστώθηκε η απουσία αιτήσεων επιστροφής για ορισμένες περιπτώσεις και λήφθηκαν τα διορθωτικά μέτρα.